༄༅། །བླ་མ་ལྷག་པའི་ལྷ་ལ་གུས་བཏུད་དེ། །སྲིད་པའི་མགྲོན་རིགས་ལྷ་བུ་གྲངས་མེད་དག །མཆོད་ཆོག་ལེགས་བྲིས་འདུན་སར་ཉེར་བཀུག་ནས། །བསང་རྫས་དཔལ་གྱི་དགའ་སྟོན་ཅི་ཡང་སྟོབ། །འདིར་ཇོ་བོ་བག་སེང་གི་བསང་མཆོད་བྱ་བས། བསང་རྫས་ཅི་འབྱོར་པ་བཤམས། སྤྱི་བསང་རྒྱས་བསྡུས་གང་རུང་སྔོན་དུ་བཏང་ནས་འདི་སྐད་གྱེར་རོ། །ཀྱེ་འབྲི་ཀླུང་དལ་གྱིས་འབབ་མའི་འགྲམ་ངོགས་སུ། །བཀོད་ལེགས་རི་བོ་ཕྲེང་དུ་བསྟར་བའི་དབུས། །བག་སེང་ཞེས་བྱའི་ས་འཛིན་དབང་པོ་ནི། །བྱེད་པོས་མརྒད་ཕུང་པོ་སྤུངས་འདྲའི་རྩེར། །ཤེལ་དཀར་དབང་སྔོན་བྲག་རི་བརྩེགས་པའི་ནང་། །ལེགས་བྲིས་ཁང་བཟང་ས་ལ་འཕོས་སྙམ་ནས། །ཇོ་བོ་བག་སེང་གཉེན་པོས་ཉེར་མཚོན་པའི། །ལྗོངས་ཀྱི་འཁོར་ཡུག་མངའ་སྒྱུར་གཞི་ཡི་བདག །འཁོར་དུ་བཅས་པ་གནས་འདིར་སྤྱན་འདྲེན་ན། །སྐད་ཅིག་ཉིད་དུ་ཚུར་བྱོན་བརྟན་པར་བཞུགས། །ཞེས་པས་སྤྱན་དྲངས། མགྲོན་གསལ་བཏབ་ནས་མཆོད་པ་འབུལ་བ་ནི། ཀྱེ་ཇོ་བོ་བག་སེང་གཉེན་པོ་ཞེས་བྱ་བ། །སྐུ་ཡི་རྣམ་འཕྲུལ་འགྲོ་སེམས་སྐད་ཅིག་མའི། །གྲངས་དང་མཉམ་པའི་སྤྲུལ་བསྒྱུར་མཐའ་ཡས་ཀྱང་། །རང་ཕྱོགས་སྲུང་དང་དཔལ་འབྱོར་བསྐྱེད་པའི་ཚེ། །སྟོན་ཟླ་རྒྱས་པ་ལྟ་བུའི་བཞིན་རས་འཛུམ། །རབ་དཀར་ཀཱ་ཤིའི་རས་ཀྱི་འཇོལ་བེར་དང་། །མུ་ཏིག་ཕྲེང་དང་དར་གྱི་ལྷབ་ལྷུབ་མཛེས། །ནོར་བུ་གཏེར་གྱི་བུམ་པས་ཕྱག་སྲུང་བྲེལ། །བསྟན་པ་བསྲུང་དང་རྣལ་འབྱོར་བསྒོ་བའི་ལས། །མངོན་པར་སྒྲུབ་ཅིང་མེལ་ཚེར་ཆས་པའི་ཚེ། །ཞལ་གྱི་དཀྱིལ་འཁོར་འཛུམ་ཞིང་ཁྲོ་བའི་ཉམས། །སྐུ་ལ་དར་དཀར་གོས་དང་དངུལ་ཁྲབ་གསོལ། །མུ་ཏིག་འོད་འཚེར་རྨོག་དཀར་དབུ་ལ་གྱོན། །ཕྱག་གཡས་མཆོག་སྦྱིན་ཡིད་བཞིན་ནོར་བུ་ཡིས། །སྲིད་པའི་དཔལ་འབྱོར་དབང་དུ་སྡུད་ཅིང་སྤེལ། །གཡོན་པས་དཀར་པོའི་ཕྱོགས་སུ་དགའ་བའི་བརྡར། །མདུང་དར་དཀར་པོ་སྲིད་པའི་རྩེ་མོར་བསྒྲེངས། །དགྲ་སྲོག་གཅོད་པའི་འཁོར་གསུམ་སྐེད་པར་བསྐོར། །གང་བསམས་གནས་སུ་བགྲོད་པའི་རྫུ་འཕྲུལ་རྟ། །གོམ་སྟབས་མཁས་པ་ཀཻ་ལ་ཤ་ཡི་སྤུན། །རིན་ཆེན་སྒ་སྲབ་མཆོག་གིས་སྤྲས་པའི་སྟེང་། །སག་ཏིའི་ལྷྭམ་གྱིས་སྒེག་པའི་ཞབས་ཟུང་རོལ། །སྤྲུལ་པ་ཡང་སྤྲུལ་འཁོར་དང་གཡོག་བཅས་པའི། །མི་དཔའ་རྟ་མགྱོགས་མང་པོ་སྔ་ཕྱིར་རྒྱུ། །མདུན་དུ་གནས་བདག་དམར་པོ་བཙན་གྱི་རྗེ། །ལག་པ་གཉིས་ན་བཙན་མདུང་དམར་པོ་དང་། །ཞགས་པ་ཐོགས་ནས་མྱུར་འགྲོའི་རྟ་ལ་རྩེན། །ཁྱི་ཁྲིད་ཤན་པ་རིགས་མཐུན་བརྒྱད་ཀྱིས་བསྐོར། །གཡས་སུ་སྨར་མགྲིན་རྩེ་རྒྱལ་ཟླ་བའི་མདངས། །རྟ་དཀར་ལ་ཆིབས་བན་བཙུན་རྗེས་སུ་འཁྲིད། །གཡོན་དུ་ཞེ་མོག་གདོང་འཛུམ་རྟ་ལ་ཞོན། །སྐུ་མདོག་དམར་སྨུག་བཙན་བདུད་འཁོར་དུ་བཀོལ། །རྒྱབ་ཏུ་རབ་བཀྲམ་བན་པོ་སྟག་སློག་ཅན། །ལག་པ་གཉིས་ཀྱིས་རྔ་གཤོང་བརྡུང་དཀྲོལ་བྱེད། །གཞན་ཡང་ལྷ་ཀླུ་བཙན་དུ་གཏོགས་པ་ཡི། །རྣམ་མང་འཁོར་གྱི་ཚོགས་བཅས་ཐམས་ཅད་ལ། །དགྱེས་པར་བསྐྱེད་བྱེད་མཐུན་རྫས་འབུལ་བ་ནི། །ཇ་ཆང་འོ་མའི་ཕུད་སྐྱེམས་ཚར་དུ་དངར། །དཀར་གསུམ་མངར་གསུམ་ཕྱེ་མར་རི་བོ་སྤུངས། །བཟའ་བཅའ་ཕུན་ཚོགས་སྦགས་པའི་གཏོར་མ་བསྟར། །སྟོང་འཁུན་མཛོད་ལས་ཐོན་པའི་གོས་དར་རིགས། །ལྷ་མིའི་ཡུལ་གྱི་ནོར་བུ་རིན་པོ་ཆེ། །གཡག་ལུག་ར་དང་རི་དྭགས་བྱ་ཡི་རིགས། །ལེགས་པར་སྨིན་པའི་འབྲུ་རིགས་ཇི་སྙེད་འབུལ། །ལྷན་སྐྱེས་སྦྱར་བའི་སྤོས་དང་ཆབ་ཅིག་ཏུ། །ལྷ་ཤིང་གཞོན་ནུའི་ལྕུག་ཕྲན་ལོ་འདབ་དང་། །མེ་ཏོག་འབྲས་བུ་སྤུངས་པ་སྣ་ཚོགས་དག །བསྲེག་བྱ་ཟ་བས་གཏུལ་བའི་དྲི་ཞིམ་སྤྲིན། །ཞིང་ཀུན་ཉུལ་བས་ཉེས་སྒྲིབ་སྦྱོང་བྱེད་ཅིང་། །འདོད་དགུ་རྟག་ཏུ་འཇོ་བའི་བསང་མཆོད་འདི། །མགྲོན་རིགས་ཡོངས་ཀྱི་དབང་པོ་ལྔ་ལམ་དུ། །འབུལ་གྱི་ཅི་འདོད་དངོས་པོས་ཚིམ་གྱུར་ཅིག །ཕྲིན་ལས་བཅོལ་བ་ནི། ཀྱེ་མཚོ་སྐྱེས་རྡོ་རྗེ་ནམ་མཁའ་ལེགས་པ་སོགས། །རྒྱལ་བའི་སྲས་མཆོག་གང་དག་བྱོན་རྣམས་ཀྱིས། །མཐུན་པའི་རྫས་དང་གཏོར་མས་ལེགས་བརྔན་ཏེ། །བསྒོས་པའི་བཀའ་ལུང་སྩལ་བ་དྲན་བྱོས་ལ། །གཏན་གྱི་སྐྱབས་ཡུལ་དཀོན་མཆོག་གསུམ་ལ་གྱིས། །གཞན་དོན་བྱང་ཆུབ་འདོད་པའི་སེམས་མཆོག་བསྐྱེད། །ཆོས་རྣམས་རང་བཞིན་སྟོང་པར་ཉིད་ཤེས་པར། །བྱེད་པ་གདམས་པའི་བཅུད་འདི་སྙིང་ལ་ཆོངས། །ཁྱེད་ཅག་བསྲུངས་པའི་ས་ཕྱོགས་གང་དག་ཏུ། །རྒྱལ་དང་རྒྱལ་བའི་གདུང་འཚོབ་ཨེ་ཝཾ་པའི། །ལུགས་མཆོག་བཤད་སྒྲུབ་ལྷུར་ལེན་དགེ་འདུན་བཅས། །འཕེལ་ཞིང་རྒྱས་པའི་སྟོང་གྲོགས་དཔུང་གཉེན་མཛོད། །ལྗོངས་འདིས་མཚོན་པའི་ཡུལ་གྲུ་ཐམས་ཅད་དུ། །དུས་སུ་ཐེན་ཞོད་འཚམས་པའི་ཆར་རྒྱུན་གྱིས། །དབྱར་སྐྱེས་སྡོང་བུ་ལོ་འདབ་བརྟས་པའི་ཕང་། །འབྲུ་བཅུད་འབྲས་བུ་གཡུར་ཟའི་དགའ་སྟོན་གྱིས། །རིས་བྲལ་སྐྱེ་བོ་འབྱོར་པའི་དགའ་སྟོན་སྒྲུབས། །བདག་ཅག་སྦྱིན་པའི་བདག་པོ་འཁོར་དང་བཅས། །གཞིར་སྡོད་བྱེས་སུ་བགྲོང་བའི་གནས་སྐབས་ཀུན། །མི་ནད་ཕྱུགས་ནད་དགྲ་ཇག་འཚེ་བ་སོགས། །ཉེས་ཕྱོགས་ཀུན་ལས་སྲུང་བའི་མེལ་ཚེ་མཛོད། །བསོད་ནམས་ཚེ་ཡི་རྐང་འཐུང་རྒྱས་པའི་ཕང་། །དཔལ་འབྱོར་མངའ་ཐང་ལོ་འདབ་ཆེར་སྟུག་ཅིང་། །བཤད་སྒྲུབ་ཕྲིན་ལས་མེ་ཏོག་བྱེ་བ་དགོད། །བསམ་དོན་སྙེ་མ་སྨིན་པའི་སྟོང་གྲོགས་མཛོད། །དགེ་བ་བསྔོ་བ་ནི། ཡུལ་བདག་དགྱེས་པའི་མཆོད་སྦྱིན་བགྱིས་པ་ཡི། །དགེ་བས་ཡོངས་སྲིད་ཀུན་དུ་སེམས་ཅན་རྣམས། །བསྡུ་བ་རྣམ་བཞིས་འཁོར་དུ་ཡོངས་བསྡུས་ནས། །ཡང་དག་ལམ་དུ་སྨིན་པར་བྱེད་གྱུར་ཅིག །ཅེས་འབྲི་ཀླུང་དལ་འབབ་འགྲམ་གྱི་གཞི་བདག་ཇོ་བོ་བག་སེང་གཉེན་པོ་འཁོར་དང་བཅས་པའི་བསང་མཆོད་ཀྱི་ཆོ་ག་ལེགས་བྲིས་དཔལ་གྱི་དགའ་སྟོན་ཞེས་བྱ་བ་འདི་ནི། གྲུབ་དབང་ནམ་མཁའ་ལེགས་པའི་དབོན་རྒྱུད་དུ་འཁྲུངས་པའི་མཁས་བཙུན་བླ་མ་བསྟན་འཛིན་ཕུན་ཚོགས་པའི་གསུང་གིས་བསྐུལ་ངོར། བནྡེ་ཚུལ་ཁྲིམས་རིན་ཆེན་དུ་བོད་པས། རབ་བྱུང་འདོད་པའི་རྒྱལ་ཟླ་བ་གཉིས་པ་དཀར་པོ་ནམ་གྲུའི་འགྲུབ་སྦྱོར་གྱི་ཉིན་ལྡན་ཤོད་ཀ་བཞིའི་ཕོ་བྲང་དུ་བྲིས་པ་དགེ་ལེགས་འཕེལ་བར་གྱུར་ཅིག། །།སརྦ་མངྒ་ལཾ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཆ༽